S-229/2017

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi þann 17. nóvember sl. með ákæru á hendur V-kk-þgf N-kk-þgf S-kk-þgf, kt. 000000-0000, Glerá 1, Akureyri,

„fyrir umferðarlagabrot, með því að hafa laugardaginn 19. mars 2016, ekið bifreiðinni VB-676, sviptur ökurétti, undir áhrifum fíkniefna, (í blóðsýni sem tekið var vegna rannsóknar málsins mældist amfetamín 65 ng/ml og tetrahýdrókannabínólsýra mældist í þvagi), frá heimili sínu um Hlíðarfjallsveg á Akureyri og austur Þingvallastræti, þar sem lögreglan gefur honum stöðvunarmerki sem hann sinnir ekki heldur eykur hraða bifreiðarinnar og heldur ökuferðinni áfram uns hann kemur að aðrein fyrir strætisvagna skammt vestan við gatnamótin við Skógarlund, þar sem hann stöðvar og hleypur út úr bifreiðinni og reynir að flýja lögreglu.

Telst þetta varða við 3. mgr. 5. gr., 1. mgr., sbr. 2. mgr. 45. gr. a og 1. mgr. 48. gr., sbr. 1. mgr. 100. gr. umferðarlaga nr. 50, 1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, með síðari breytingum.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða teygir sig aftur til ársins 1999. Hér skiptir máli að hann var dæmdur 22. júní 2016 til að sæta fjögurra mánaða fangelsi sem hegningarauka fyrir brot gegn 1. mgr., sbr. 2. mgr. 45. gr. a umferðarlaga og 1. mgr. 48. gr. umferðarlaga og 2. gr., sbr. 5. gr. og 6. gr. laga nr. 65/1974 um ávana- og fíkniefni. Var ævilöng svipting ökuréttar áréttuð. Þann 7. nóvember 2016 var hann dæmdur í 6 mánaða fangelsi og svipting ökuréttar áréttuð, fyrir brot gegn 1. mgr., sbr. 2. mgr. 45. gr. a, 1. mgr. 48. gr., 3. mgr. 5. gr., 1. mgr. 37. gr., 1. mgr., sbr. 2. mgr. 45. gr. og 1. mgr. 71. gr. umferðarlaga. Enn var hann dæmdur 12. apríl 2017 í tveggja mánaða fangelsi fyrir þjófnað. Næst var hann dæmdur í þriggja mánaða fangelsi 30. júní 2017 og ævilöng svipting ökuréttar áréttuð. Loks var hann dæmdur 2. nóvember sl. til að sæta tveggja mánaða fangelsi sem hegningarauka fyrir líkamsárás.

Refsingu ákærða nú ber að tiltaka sem hegningarauka við þessa fimm refsidóma, sem samtals hljóða um fangelsi í 17 mánuði. Til þess verður litið að lögreglustjórinn á Norðurlandi eystra sendi héraðssaksóknara málið þann 25. maí 2016, þar sem grunur lék á að ákærði hefði brotið gegn 106. gr. almennra hegningarlaga. Var tekið fram að ,,...ef hægt er þá væri ágætt að málinu væri hraðað.“ Með bréfi 9. nóvember sl. tilkynnti héraðssaksóknari að rannsókn á þessum þætti væri hætt og málið væri endursent lögreglustjóra til þóknanlegrar meðferðar að öðru leyti.

Að þessu gættu þykir ekki ástæða til að gera ákærða sérstaka refsingu í þessu máli. Ekki er heldur ástæða til að árétta það sérstaklega nú að hann er sviptur ökurétti ævilangt.

Dæma ber ákærða til að greiða allan kostnað sakarinnar, sem samkvæmt yfirliti nemur 165.000 krónum.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærða, V-kk-þgf N-kk-þgf S-kk-þgf er ekki gerð sérstök refsing.

Ákærði greiði 165.000 krónur í sakarkostnað.